
o Evropskem sistemu nacionalnih in regionalnih računov v Evropski uniji 

PRILOGA A

POGLAVJE 21: POVEZAVA MED POSLOVNIMI IZKAZI IN NACIONALNIMI RAČUNI TER MERJENJE POSLOVNE DEJAVNOSTI 

21.01
Poslovni izkazi predstavljajo poleg poslovnih raziskav pomemben vir informacij glede poslovne dejavnosti v nacionalnih računih. Nacionalno računovodstvo ima s poslovnim računovodstvom številne skupne značilnosti, med katerimi so najbolj opazne:

a)
zajemanje transakcij v računih, tj. v tabelah z dvema stolpcema;

b)
monetarno vrednotenje;

c)
uporaba izravnalnih postavk;

d)
zajemanje transakcij kot nastajajo in

e)
notranja skladnost sistema računov.

Vendar je nacionalno računovodstvo v številnih točkah drugačno, ker ima drugačen cilj. Namen nacionalnega računovodstva je znotraj skladnega okvira opisati vse dejavnosti države in ne samo dejavnosti podjetja ali skupine podjetij. Ta cilj doseganja skladne slike, ki bi zajemala vse pravne osebe v gospodarstvu in njihovo povezavo s preostalim svetom, uvaja omejitve, ki ne vplivajo na poslovno računovodstvo. 

21.02
Nacionalno računovodstvo ima mednarodne standarde, ki so skupni vsem državam na svetu. Razvoj in uporaba poslovnega računovodstva se med državami razlikujeta. Vendar se poslovno računovodstvo razvija v smeri uporabe skupnih mednarodnih standardov. Uskladitev na svetovni ravni se je začela 29. junija 1973 z nastankom Odbora za mednarodne računovodske standarde (OMRS), ki naj bi razvil osnovne računovodske standarde, t. i. MRS (mednarodni računovodski standardi) in pozneje MSRP (mednarodni standardi računovodskega poročanja), za uporabo na svetovni ravni. V Evropski uniji se konsolidirani izkazi podjetij od leta 2005 naprej pripravljajo v skladu z referenčnim okvirom MSRP. 

21.03
Podrobne smernice o vsebini poslovnih izkazov in o tem, kako povezati poslovne izkaze z nacionalnimi računi, so v posebnih priročnikih. To poglavje odgovarja na najpogostejša vprašanja, ki se pojavijo pri pripravi nacionalnih računov na podlagi poslovnih izkazov, in obravnava posebna vprašanja merjenja poslovne dejavnosti. 

Nekateri posebni predpisi in metode poslovnega računovodstva

21.04
Državni računovodje morajo razumeti mednarodne računovodske standarde za zasebne družbe in državne organe, da lahko razberejo informacije iz poslovnih izkazov. Standarde za zasebne družbe pripravlja in posodablja Upravni odbor za mednarodne računovodske standarde (International Accounting Standards Board – IASB), za državne organe pa Odbor za mednarodne računovodske standarde za javni sektor (International Public Sector Accounting Standards Board – IPSASB). V naslednjih odstavkih so določena splošna načela poslovnega računovodstva.

Čas zajemanja

21.05
V poslovnih izkazih se transakcije zajamejo, ko nastanejo, ter neodvisno od plačila povzročijo nastanek terjatev in obveznosti. To je zajemanje po obračunskem načelu v nasprotju z načelom zajemanja v trenutku plačila. Tudi nacionalni računi so pripravljeni po obračunskem načelu.

Dvojno in četverno knjiženje

21.06
V poslovnih izkazih je vsaka transakcija podjetja knjižena na vsaj dveh različnih računih, in sicer enkrat na debetni strani in drugič za isti znesek na kreditni strani. Ta sistem dvojnega knjiženja omogoča preverjanje skladnosti računov.

V nacionalnih računih se za večino transakcij lahko uporablja tudi četverno knjiženje. Transakcijo vsaka udeležena institucionalna enota prikaže dvakrat, npr. enkrat kot nefinančno transakcijo v računih proizvodnje, dohodka in kapitala ter drugič kot finančno transakcijo v zvezi s spremembami finančnih sredstev in obveznosti.

Vrednotenje

21.07
V poslovnih izkazih in nacionalnih računih se transakcije zajemajo po ceni, o kateri se dogovorijo nosilci transakcij.

Sredstva in obveznosti se na splošno vrednotijo po svoji prvotni ali nabavni vrednosti v finančnih izkazih poslovnih enot v morebitni kombinaciji z drugimi cenami, npr. tržnimi cenami za zaloge. Finančne instrumente je treba vrednotiti po pošteni vrednosti, da bi se z uporabo posebnih tehnik vrednotenja, če je to potrebno, odražale cene, ki se spremljajo na trgih.

V nacionalnih računih so sredstva in obveznosti zajeta po tekočih vrednostih, in sicer v trenutku, na katerega se nanaša bilanca stanja, in ne ob prvotnem vrednotenju.

Izkaz poslovnega izida in bilanca stanja

21.08
Za poslovne izkaze se pripravita dva računovodska izkaza: izkaz poslovnega izida in bilanca stanja. Izkaz poslovnega izida zajema transakcije v zvezi s prihodki in stroški, bilanca stanja pa stanja glede sredstev in obveznosti. Izkaza kažeta salde na računih in transakcije na agregatni ravni. Prikazana sta v obliki računov in sta med seboj tesno povezana. Saldo v izkazu poslovnega izida je dobiček ali izguba podjetja. Ta dobiček ali izguba je vključena tudi v bilanco stanja.

21.09
Transakcijski računi, katerih saldo je vključen v izkaz poslovnega izida, so izkazi tokov. Njihov cilj je prikazati skupno vse dohodke in izdatke med poslovnim letom. 

21.10
Bilance stanja so računi, ki kažejo stanje. Kažejo vrednost sredstev in obveznosti ob koncu poslovnega leta.

Nacionalni računi in poslovni izkazi: praktična vprašanja

21.11
Da bi lahko nacionalni računovodje pogosto in ne samo v posameznih primerih uporabljali poslovne izkaze, morajo biti izpolnjeni številni pogoji. 

Prvi je dostop do poslovnih izkazov. Ponavadi je objava izkazov za velika podjetja obvezna. Podatkovne zbirke teh izkazov pripravljajo zasebni ali javni organi in pomembno je, da imajo nacionalni računovodje dostop do njih. Pri velikih podjetjih je načeloma mogoče, da se izkazi dobijo neposredno od njih. 

Drugi pogoj je minimalna stopnja standardizacije računovodskih listin, ki jih objavijo podjetja, saj je to potrebno za računalniško obdelavo. Visoka stopnja standardizacije se pogosto zahteva zaradi organa, ki zbira izkaze podjetij v tej standardizirani obliki. Zbiranje se lahko organizira na prostovoljni osnovi, ko organ vodi center za računovodske izkaze, ki izvaja analize za svoje člane, ali je zakonsko obvezno, ko je organ za zbiranje davčni organ. V obeh primerih nacionalni računovodje zahtevajo dostop do podatkovnih zbirk ob upoštevanju veljavnih politik glede zaupnosti.

21.12
Poslovni izkazi se lahko uporabijo, ko računi niso pripravljeni na standardizirani osnovi. V mnogih državah gospodarske sektorje obvladuje manjše število velikih podjetij in računi teh velikih podjetij se lahko uporabijo za nacionalne račune. Koristne informacije so tudi v opombah k računom, kot so natančnejše informacije ali smernice o tem, kako razlagati vknjižbe v račune.

21.13
Poslovne raziskave so drug pomemben vir podatkov za nacionalne račune o poslovnih dejavnostih. Te raziskave zagotavljajo zadovoljive rezultate, če so postavljena vprašanja skladna z vknjižbami in koncepti poslovnih izkazov. Podjetje ne bo zagotovilo zanesljivih informacij, ki ne temeljijo na njegovem lastnem notranjem informacijskem sistemu. Poslovne raziskave so na splošno potrebne tudi v najboljšem primeru, ko imajo nacionalni računovodje dostop do računovodskih podatkovnih zbirk, saj so informacije v teh podatkovnih zbirkah redko dovolj natančne, da bi zadovoljile vse potrebe nacionalnih računovodij.

21.14
Zaradi globalizacije postaja uporaba poslovnih izkazov pri pripravi nacionalnih računov bolj zapletena. Poslovni izkazi morajo biti pripravljeni na nacionalni osnovi, da bi bili koristni, in če imajo podjetja podružnice v tujini, ta pogoj ni izpolnjen. Ko se poslovanje podjetja razširi v tujino, so potrebni popravki vrednosti, da se na podlagi poslovnih izkazov podjetja ustvari nacionalna slika. Podjetja morajo podatkovnim zbirkam poslovnih izkazov zagotoviti račune na nacionalni osnovi ali popravke, da se prikažejo poslovni izkazi na nacionalni osnovi. Ko davčni organ zbira izkaze od podjetij, na splošno zahteva, da se podatki zagotovijo na nacionalni osnovi, da bi se lahko izračunal davek na dobiček. To je najugodnejši primer za uporabo nacionalnih računov.

21.15
Drug praktičen primer je, da mora poslovno leto ustrezati referenčnemu obdobju v nacionalnih računih. Za letne račune je to na splošno koledarsko leto in tako je zaželeno, da večina teh podjetij začne svoje poslovno leto 1. januarja, da bi čim bolje izkoristila poslovne izkaze. Podjetja lahko izberejo druge datume za začetek poslovnega leta. Za posle, ki ustrezajo tokovom v nacionalnih računih, je pogosto sprejemljivo ponovno ustvariti račune na podlagi koledarskega leta z združevanjem deležev v dveh zaporednih poslovnih letih, vendar za bilance stanja ta metoda privede do manj zadovoljivih rezultatov, zlasti za postavke, ki so podvržene močnim nihanjem med letom. Velika podjetja pogosto pripravljajo četrtletne račune, vendar se redko sistematično zbirajo.

Prehod od poslovnih izkazov k nacionalnim računom: primer nefinančnih podjetij

21.16
Uporaba podatkov iz poslovnih izkazov nefinančnih podjetij za pripravo nacionalnih računov zahteva več popravkov vrednosti. Te popravke je mogoče razvrstiti v tri kategorije: konceptualni popravki, popravki, ki omogočajo skladnost z računi v drugih sektorjih, in popravki zaradi izčrpnosti.

Konceptualni popravki

21.17
Konceptualni popravki se zahtevajo, ker poslovni izkazi ne temeljijo na popolnoma enakih konceptih kot nacionalni računi in ker so tam, kjer so ti koncepti blizu eden drugega, metode vrednotenja lahko drugačne. Primeri konceptualnih popravkov za izračun proizvodnje so:

a)
Popravki za prehod na osnovno ceno. Promet podjetij na splošno ne vključuje DDV, vendar pogosto zajema davke na proizvode. Nasprotno pa so subvencije na proizvode redko vključene v promet. Zato je treba popraviti podatke iz poslovnih izkazov, tako da se odštejejo ti davki na proizvode in dodajo subvencije na proizvode, da se oceni proizvodnja po osnovnih cenah.

b)
Zavarovalne premije. Zavarovalne premije, ki jih plačajo podjetja, so del njihovih izdatkov, vendar nacionalni računi zahtevajo, da se razdelijo na tri dele: neto premije, zavarovalne storitve in premijski dodatki. Samo del, ki ustreza storitvi, je vmesna potrošnja in popravek je narejen z odštevanjem neto premij in premijskih dodatkov od bruto plačila.

Popravki, da se doseže skladnost z računi drugih sektorjev

21.18
Nacionalni računi zahtevajo, da so izkazi podjetij skladni z izkazi drugih podjetij in enot v drugih institucionalnih sektorjih. Davki in subvencije, vrednoteni na podlagi izkazov podjetij, morajo biti skladni s tistimi, ki se prejmejo od države oz. jih plača država. V praksi se to ne upošteva in potreben je predpis, da se doseže skladnost. Ponavadi so informacije na državni ravni bolj zanesljive kot informacije podjetij in podatki iz poslovnih izkazov se popravijo. 

Primeri popravkov zaradi izčrpnosti

21.19
Primeri popravkov računovodskih podatkov podjetja zaradi izčrpnosti so pomanjkljivi statistični podatki, izvzetje glede napovedi davčnih in socialnih prispevkov ter utaja le teh.

Primeri posebnih popravkov so:

a)
Utaja v zvezi s prodanim outputom in prodajo trgovskega blaga za nadaljnjo prodajo. Podjetja lahko prenizko ocenijo vrednost prodaje, da bi se izognila plačilu davka in na podlagi informacij, ki jih zagotovijo davčni organi, se ta prenizka ocena popravi.

b)
Dohodek v naravi je nadomestilo zaposlenemu v obliki blaga in storitev, ki se dobavijo brezplačno. Kadar ta proizvodnja in dohodek nista zajeta v poslovnih izkazih, so za uporabo v nacionalnih računih zajete vrednosti popravljene. Če zaposleni ne plačujejo najemnine, je ocena ustrezne najemnine za nepremičnine vključena v proizvodnjo in dohodek zaposlenih, če ni vključena že v poslovne izkaze.

c)
Napitnine. Če zaposleni prejmejo napitnine od strank podjetja, morajo biti te napitnine obravnavane kot del prometa in tako proizvodnje. Napitnine, ki niso zajete v poslovnih izkazih kot proizvodnja in dohodek zaposlenega, se ocenijo, proizvodnja in dohodek pa se za nacionalne račune prilagodita.

Posebna vprašanja

Dobički/izgube iz lastnine

21.20
Dobički in izgube iz lastnine so ena od glavnih težav pri prehodu s poslovnih izkazov na nacionalne račune, predvsem zaradi značilnosti informacij, ki so na voljo v poslovnih izkazih. Vmesna potrošnja surovin npr. morda ni neposreden nakup, ampak umik iz zalog. V nacionalnih računih se umik iz zalog vrednoti po trenutni tržni ceni, medtem ko se v poslovnih izkazih umik iz zalog vrednoti po nabavnih stroških, tj. po ceni blaga ob nakupu. Razlika med obema cenama je dobiček/izguba iz lastnine v nacionalnih računih.

21.21
Odstranitev dobičkov/izgub iz lastnine na zaloge ni enostavna, saj zahteva zbiranje številnih dodatnih računovodskih informacij in uporabo mnogih predpostavk. Zbrane informacije se morajo nanašati na značilnost proizvodov na zalogi in na spremembo cen v teku leta. Ker se razpoložljive informacije o značilnosti proizvodov pogosto nanašajo na prodajo in nakup namesto na same zaloge, morajo ocene temeljiti na modelih, katerih pomembnost je težko ugotoviti. Vendar je kljub nenatančnosti to cena, ki jo je treba plačati, da se lahko uporabljajo podatki iz poslovnega računovodstva.

21.22
Vrednotenja sredstev po pošteni vrednosti zagotavljajo boljšo sliko bilance stanja kot vrednotenja po nabavnih stroških, vendar zagotavljajo tudi več podatkov o dobičkih/izgubah iz lastnine.

Globalizacija

21.23
Globalizacija otežuje uporabo poslovnih izkazov, ko imajo podjetja podružnice v tujini. Poslovanje zunaj nacionalnih meja mora biti izključeno iz izkazov, da se uporabijo za nacionalne račune. Ta izključitev je zapletena razen v najboljšem primeru, ko morajo podjetja v skladu z davčnimi predpisi objaviti izkaze za poslovanje, ki je bilo izvedeno izključno na domačem ozemlju. Obstoj večnacionalnih skupin predstavlja probleme vrednotenja, saj lahko izmenjave med podružnicami potekajo na podlagi cen, ki se ne spremljajo na odprtem trgu, ampak so bile določene, da bi se čim bolj zmanjšalo svetovno davčno breme. Nacionalni računovodje uvajajo popravke, da bi cene transakcij znotraj skupine uskladili s tržnimi cenami. V praksi je to izjemno zahtevno, saj primanjkuje informacij in ni primerljivega prostega trga za visoko specializirane proizvode. Popravki so mogoči samo v izjemnih primerih, in sicer na podlagi analize strokovnjakov na zadevnih področjih.

21.24
Globalizacija je podprla ponovno uvedbo zajemanja uvozov in izvozov na podlagi spremembe lastništva blaga in ne na podlagi spremembe fizične lokacije. Tako postanejo poslovni izkazi primernejši za nacionalne račune, saj tudi poslovni izkazi temeljijo na spremembi lastništva blaga in ne na fizični spremembi lokacije. Ko se podjetje odloči, da bo predelava potekala v podjetju zunaj državnega ekonomskega ozemlja, imajo poslovni izkazi ustrezno osnovo, da služijo kot vir podatkov za nacionalne račune. To je sicer v pomoč, vendar ostaja veliko vprašanj glede merjenja pri vrednotenju večnacionalnih podjetij v nacionalnih računih.

Združitve in prevzemi

21.25
Preoblikovanje družb povzroča nastanek in izginotje finančnih sredstev in obveznosti. Kadar družba izgine kot neodvisna pravna oseba, ker jo prevzame ena družba ali več družb, vsa finančna sredstva/obveznosti, vključno z delnicami in drugim lastniškim kapitalom, ki so obstajala med to družbo in družbami, ki so jo prevzele, izginejo iz sistema nacionalnih računov. To izginotje se prikaže kot spremembe v sektorski klasifikaciji in strukturi v računih drugih sprememb sredstev.

21.26
Nakupi delnic in drugega lastniškega kapitala družbe zaradi združitve pa se prikažejo kot finančna transakcija med družbo, ki jih je kupila, in prejšnjim lastnikom. Nadomestilo obstoječih delnic z delnicami prevzemne ali nove družbe mora biti prikazano kot odkup delnic s hkratno izdajo novih delnic. Finančna sredstva/obveznosti, ki so obstajale med prevzeto družbo in tretjimi osebami ostanejo nespremenjena in preidejo k prevzemni družbi (družbam).

21.27
Nova finančna sredstva in obveznosti (nastanek finančnih sredstev) se prikažejo kot spremembe v sektorski klasifikaciji in strukturi, ko se družba pravno razdeli na dve ali več institucionalnih enot.

